## La Generalitat se suma a la declaració de suport al turisme responsable a Espanya

*** El Consell, a través de Turisme Comunitat Valenciana, ha firmat, juntament amb el Govern central, la resta de comunitats autònomes i agents socials, esta declaració
* El secretari autonòmic de Turisme destaca la unanimitat en el discurs de suport al sector i el compromís comú enfront de la turismofòbia**

La Generalitat, a través de Turisme Comunitat Valenciana, ha firmat, juntament amb el Govern central, la resta de comunitats autònomes i agents socials, una declaració de suport al turisme que establix com a prioritat treballar per un turisme responsable, avançar en la triple sostenibilitat –econòmica, social i mediambiental– i prioritzar el benestar de la ciutadania.

Es tracta d’“una defensa del sector per damunt de qualsevol posicionament polític”, ha destacat el secretari autonòmic de Turisme, José Manuel Camarero, que ha subscrit este compromís en el ple del Consell Espanyol de Turisme celebrat este dimecres a Madrid.

En este context, concebut com un fòrum de diàleg, participació i col·laboració entre els sectors públic i privat, José Manuel Camarero ha volgut subratllar el missatge d’unitat en el discurs de suport al sector per part de totes les comunitats, així com el compromís comú de totes les destinacions enfront de la turismofòbia.

Sobre este tema, ha explicat les mesures que està implantant la Comunitat Valenciana fent al·lusió a la campanya ‘Jo també soc turista’, impulsada per Hosbec en col·laboració amb Turisme Comunitat Valenciana. Una iniciativa que advoca per la convivència entre turista i resident, apostant per l’empatia i per visibilitzar que la postura de tots dos confluïx en la mateixa direcció.

D’altra banda, el secretari autonòmic de Turisme ha aprofitat esta trobada nacional per a reivindicar, igual que altres destinacions, la derogació del reial decret que regula el nou registre de viatgers i que es preveu que entre en vigor el pròxim mes de desembre.

José Manuel Camarero considera que “suposa un increment de costos per a les empreses i no discrimina entre els diversos tipus d’hostalatge”, per la qual cosa ha exigit al Govern que, “després de la seua derogació, es negocie amb el sector”, ha afegit.

A més, durant el Consell de Turisme, que va congregar representants de turisme de totes les comunitats autònomes, es va avançar en la coneguda com a Estratègia de turisme sostenible 2030, que constituïx el full de ruta del canvi de model turístic i amb què la Comunitat Valenciana està totalment alineada.

Així mateix, es van plantejar altres qüestions, com la necessitat de regular les vivendes turístiques o apostar per la formació, en les quals també, des de Turisme Comunitat Valenciana, s’estan prenent mesures ja.

Fecha: 10/10/2024